Saylov-2012: Janubiy Karolina shtatida Nyut Gingrich g'olib chiqdi
Mitt Romni reytinglarda oldinda, lekin bugun Nyut Gingrich undan muhim bir g'alabani olib ketdi. Sobiq spiker orqaga qaytish yo'q deydi.
Da’vogarlar – Mitt Romni, Nyut Gingrich, Rik Santorum va Ron Pol. Massachussetts shtati sobiq gubernatori, multimillioner Romni mamlakat bo'ylab reytinglarda oldinda. Lekin shu kungacha shtatma-shtat o’tgan partiyaviy saylovlarning faqat birida g'olib chiqdi - Nyu-Gempshir shtatida. Ayova shtati Rik Santorum tanladi. Romnining asosiy raqibi Gingrich bo'lib, u - Vakillar Palatasi sobiq spikeri, Janubiy Karolinada katta nufuzga ega, qo’shni Jorjiya shtatidan chiqqan siyosatchi. Gingrich Romnining Respublikachilar partiyasi olg'a surgan g'oyalarga, uning haqiqiy konservator ekaniga ishonmaydi. “Romni shimoldan chiqqan boyvuchcha, oddiy xalq nimani xohlashini bilmaydi”,- deydi u, saylovchilar bilan uchrashuvida. Gingrich poygaga qo'shilibdiki, AQShga konservativ rahbar kerak deya uqtirib kelmoqda. "Men dunyoda sizdan boshqa hech kimga bosh egmaydigan, Amerikani jahondagi eng qudratli davlat sifatida mustahkamlaydigan prezident bo'laman",- deydi u. Shuningdek, xalq uning shaxsiy hayoti bilan bog’liq mashmashalarni ham unutmagan. 33 yildan beri siyosiy sahnadan tushmay kelayotgan Gingrich uch marta uylangan. Birinchi xotini rak bilan olishayotgan paytida uni tashlab ketgani, ikkinchisini esa siyosiy maqsadlarda qo'llab, ma’shuqalari bilan aysh-ishrat qilgani haqidagi ma’lumotlar yana muhokamada. Gingrich bular muhim masalalar emas deydi, ammo har safar omma oldiga chiqqanida bu borada savolga tutilmoqda. Respublikachilar oila har narsadan muqaddas deb hisoblaydi. Gingrichning oilali bo'lar turib, boshqa ayollar bilan don olishgani, hozirgi xotini Kallista yillar davomida "o'ynash" bo'lgani ko'plab amerikaliklar nazarida ahloqsizlik va aynan shu bois ham uning prezidentlik da'vosi rad etilishi kerak. Texas shtatidan chiqqan qonunchi Ron Pol va Pensilvaniyadan sobiq senator Rik Santorum ham Romni va Gingrich qatori iqtisodni yaxshilash, ishsizlikni yengish va davlat xavfsizligini ta’minlash bobida o’z dasturlarini targ’ib qilmoqda. Kelasi saylov Florida shtatida 31-yanvar kuniga belgilangan. Respublikachilar saralash jarayoni yozgacha davom etadi deya taxmin qilmoqda. Yoz oxiriga borib, partiya yagona nomzod bilan chiqadi. Demokratlardan nomzod - amaldagi rahbar Barak Obama. Saylov 6-noyabrda.